《次韵外舅黄虞卿为爱山园好八首 其二》
宋代·喻良能

为爱山园好，芳篱占一涯。自耘三径草，不断四时花。

柳絮风中雪，芙蓉水上霞。银潢何处是，不拟问仙槎。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。